Preşedintele PSD, Liviu Dragnea, a declarat joi, la Sinaia, că în cadrul şedinţei Comitetului Executiv Naţional de vineri va propune „autosuspendarea” din partid a deputatului social-democrat Cătălin Rădulescu, decizia fiind luată în urma afirmaţiilor acestuia cu privire la protestatarii din Piaţa Victoriei.

„Mâine (vineri – n.r.) vom discuta subiectul Cătălin Rădulescu. A încercat să se autosuspende, nu i-a ieşit. O să propun eu autosuspendarea lui”, a afirmat Liviu Dragnea.

Deputatul Cătălin Rădulescu s-a autosuspendat din PSD pe 20 martie, din cauza "scandalului mediatic şi a presiunilor mediatice" provocate de declaraţiile sale, afirmând că a fost greşit înţeles, potrivit unui comunicat de presă.

"Regret faptul că au fost interpretate cuvintele mele în alt sens, total distorsionat şi neadevărat, fiind luate fraze din subiecte diferite, dintr-un interviu de 90 de minute, şi ataşate în mod securistic într-un filmuleţ de 2 minute. Îmi cer scuze persoanelor de bună credinţă care s-au simţit lezate prin interpretarea nedreaptă a cuvintelor mele; în decursul carierei mele şi până la aceasta vârstă, nefiind implicat niciodată în niciun fel de act de tulburare a liniştii publice", a scris deputatul.

El afirmă că este prevăzut în Constituţie că parlamentarii au drepul la opinii şi declaraţii politice şi nu poate fi anchetat pentru acestea, dar a decis să se autosuspende din partid "în urma scandalului mediatic şi a presiunilor mediatice" care au avut loc asupra sa.

"Întrucât am o vechime de 21 de ani în PSD, nu doresc ca imaginea partidului şi a preşedintelui PSD să fie prejudiciate în niciun fel, mă autosuspend până la clarificarea aspectelor ce ţin de acest scandal mediatic, pentru a dovedi buna mea credinţă şi faptul că interpretarea dată cuvintelor şi opiniilor mele a fost denaturată, pentru a-mi decredibiliza imaginea si activitatea politică. Rămân fidel principiilor, programului şi conducerii PSD", spune el.

Liderul deputaţilor PSD, Marcel Ciolacu, a declarat, luni, că a luat act de decizia lui Rădulescu, iar acesta nu va mai participa la şedinţele de grup ale social-democraţilor. "E decizia dânsului, o respectăm. Nu e o decizie care mă priveşte pe mine, ca şi lider de grup. Presupun că conducerea partidului e mai interesată de asta. Eu am luat act şi, deci, dânsul nu va mai participa la şedinţele de grup pe această perioadă de autosuspendare", a spus el.

Deputatul PSD de Argeş Cătălin Rădulescu a spus, într-un interviu pentru "Adevărul", că protestatarii din Piaţa Victoriei ar trebui înfruntaţi cu tunuri de apă: "De ce mai stau ca proştii acolo? N-au treabă, n-au serviciu, n-au copii?”. Mai mult, el spune că şi-a păstrat mitraliera AKM cu care a luptat la Revoluţie şi este pregătit să o folosească din nou: "Nu o să mi-o ia nimeni în viaţa vieţilor şi o ţin, că poate vreodată, dacă mai vine cineva cu vreo idee din asta să transforme statul ăsta pentru care am luptat noi, sunt pregătit să ies cu arma să trag, imediat."